11 koeie op plaas geslagEen van die karkasse (Foto: SAPD) Die polisie in Limpopo is op die spoor van verdagtes nadat altesaam 11 geslagte koeie oor die naweek en Maandag op ŉ plaas buite Polokwane aangetref is. Brig. Motlafela Mojapelo, woordvoerder van die polisie, het in ŉ verklaring gesê agt karkasse is Maandag in die vroeë oggendure op die plaas Palmietfontein aangetref. Dít nadat drie karkasse Saterdag op dieselfde plaas gevind is. Volgens Mojapelo het die verdagtes Maandagoggend vermoedelik begin om die diere af te slag toe hulle moontlik versteur is. Die verdagtes het toe die karkasse en die toerusting wat hulle gebruik het om die diere te slag net so agtergelaat en op die vlug geslaan. In Saterdag se voorval kon die verdagtes egter daarin slaag om die karkasse saam met hulle te neem en het net ŉ klein gedeelte van die karkasse op die toneel agtergebly, het Mojapelo verduidelik. Volgens Mojapelo het die eienaar van die koeie die polisie die betrokke dag ontbied toe hy nie van sy kudde kon opspoor nie. Die polisie het kort daarna op die gruvonds van drie karkasse en enkele dae later op agt karkasse afgekom. ŉ Saak van veediefstal is intussen by die polisie aanhangig gemaak. Enigiemand met inligting rakende die voorval word versoek om kapt. Lucky Ramashala by 082 371 8117 of die Misdaad Stop-nommer by 0860010111 te skakel.